Document ID: /roh_data/filtered/fineweb-2-filterrobots_roh.jsonl.gz/37013

Svizzers mussan bunas prestaziuns
Ils quatter pilots svizzers en la classa da Moto2 han mussà stupentas prestaziuns, gist trais partan damaun tranter ils emprims 15.
Tom Lüthi da la posiziun 4, Randy Krummenacher da la posiziun 9 e Dominique Aegerter da la posiziun 15.Plinavant è Marco Colandrea vegnì 32avel en la qualificaziun.
Pole position per Marc Marquez
Da la pole position parta il grond rival da Tom Lüthi en il cumbat per il titel da campiun mundial, il spagnol Marc Marquez. Marquez aveva gia gudagnà l’emprim Grond Premi l'entschatta avrigl en il Catar.
MotoGP: Jorge Lorenzo parta da la pole positon
En la classa roiala, la categoria da MotoGP parta medemamain il victur da Catar da la pole position, numnadamain il spagnol Jorge Lorenzo.
Lorenzo è stà en la qualificaziun be in dieschavel pli spert che ses cumpatriot Dani Pedrosa. Da la posiziun 3 parta l’american Nicky Hayden. Il campiun mundial, l’australian Casey Stoner, parta da la posiziun 5 ed il star talian Valentino Rossi da la posiziun 13.
Moto 3: Pole position per Alex Rins
En la classa pitschna, la Moto3, parta er in spagnol da la pole position, numnadamain Alex Rins. Il svizzer Giulian Pedone ha pers passa 5 secundas en la qualificaziun ed ha stuì sa cuntentar cun il 33avel plaz.
(fa/rtr)
Svizzers mussan bunas prestaziuns